Indiana Džounsas ir paskutinis kryžiaus žygis

Indiana Džounsas ir paskutinis kryžiaus žygis () – 1989 m. amerikiečių nuotykinis filmas, režisuotas Styveno Spilbergo, prodiusuotas Džordžo Lukaso. Tai trečiasis „Indiana Džounso“ frančizės filmas, jame, kaip ir kituose šios serijos filmuose, pagrindinį vaidmenį atliko Harisonas Fordas.

Filme veiksmas sukasi apie Šventojo Gralio legendą. Indiana Džounsas varžosi su naciais, kurie siekia rasti Šventąjį Gralį ir taip įgyti nemirtingumą.

 Siužetas 

Filmas pradedamas epizodu iš Indiana Džounso vaikystės: 1912 m. Moabe (Juta) jis su skautų būreliu pastebi, kaip kapų plėšikai randa Koronado kryžių. Indiana kryžių nugvelbia, kad duotų muziejui, bet vėliau kryžių atsiima šerifas ir atiduoda plėšikams atgal.

1938 m. Indiana visgi atgauna Koronado kryžių ir grąžina į muziejų. Tada jis supažindinamas su Volteriu Donovanu, kuris praneša, kad Indianos tėvas dingo Venecijoje beieškodamas Šventojo Gralio bei parodo vieno lotyniško įrašo nuotrupą apie galimą Gralio vietą. Tuo pačiu jis randa tėvo atsiųstą dienoraštį, kuriame tėvas visą savo gyvenimą kaupė įvairias žinias apie Gralį. Kartu su muziejaus direktoriumi Markusu Indiana nuvyksta į Veneciją. Ten jis susipažįsta su austrų archeologe Elza Šnaider. Jie vienoje Venecijos bažnyčios kapavietėje randa pirmojo kryžiaus žygio dalyvio kapą su visu įrašu apie Gralį (sužino, kad jo ieškoti reikia Aleksandrietoje). Tada archeologus persekioja Gralio saugotojų brolija. Jos vadas Kazimas Indianai pasako, kad jo tėvas yra Austrijoje.

Tada Markusą pasiuntęs Gralio paieškai į Turkiją, pats Indiana vyksta į Brunvaldo pilį Austrijoje, kur randa, kad jo tėvas yra sučiuptas nacių, taip pat ieškančių Gralio. Paaiškėja, kad Elza yra nacių žvalgė, o Donavanas jų kolaborantas. Indiana su tėvu išsivadavę iš nacių nelaisvės vyksta į Berlyną, kad atgautų dienoraštį. Iš Elzos jį atgavęs ir atsitiktinai gavęs Hitlerio parašą, Indiana su tėvų vyksta į Turkiją, nors pakeliui juos nuolat persekioja naciai.

Hatajaus sultonate naciai paperka sultoną ir su visa armija pasileidžia ieškoti Gralio. Ten po įvairių susirėmimų jie visi patenka į Gralio urvą. Norint pasiekti Gralį, reikia pereiti tris išbandymus, kuriuos atlieka Indiana, priverstas Donovano, pašovusio jo tėvą. Naudodamasis dienoraščiu jis įveikia kliūtis, ir randa Gralio kambarį, saugomą seno kryžiuočių riterio. Atskubėjęs Donovanas čiumpa vieną iš taurių, bet netrukus žūva. Indiana atranda tikrąjį Gralį ir jo vandeniu pagydo tėvą. Tuo tarpu Elza pabando išnešti Gralį, bet rūmai pradeda griūti ir Elza kartu su Graliu nugarma bedugnėn.

 Aktoriai 
 Harrison Ford – dr. Indiana Jones
 Sean Connery – prof. Henry Jones
 Denholm Elliott – Marcus Brody
 Alison Doody – dr. Elsa Schneider
 John Rhys-Davies – Sallah
 Julian Glover – Walter Donovan
 Michael Byrne – štandartenfiureris Ernst Vogel
 Kevork Malikyan – Kazim
 Robert Eddison – kunigaikštis Galahadas
 Vernon Dobtcheff – Butler
 Michael Sheard – Adolfas Hitleris
 River Phoenix – jaunas Indiana Jones

 Filmavimo vietos 
 Tabernaso dykuma, Andalūzija, Ispanija
 Gatos kyšulio–Nicharo gamtos parkas, Andalūzija, Ispanija
 Elstree Studios, Hertfordšyras, Anglija
 Stowe School, Bakingamšyras, Anglija
 Mill Hill, Londonas, Anglija
 Venecija, Italija (Šv. Barnabos bažnyčia, Didysis kanalas ir kt.)
 Al-Chaznė, Petra, Jordanija
 Arkų nacionalinis parkas, Juta, JAV
 Templeso kalnas, Kalifornija, JAV

 Įvertinimai 

 Akademijos apdovanojimai:
 geriausi garso efektai (laimėjo)
 geriausias garso takelis (nominuotas)
 geriausias garsas (nominuotas)
 Auksinis Gaublys:
 geriausias antraplanis aktorius (Sean Connery; nominuotas)
 BAFTA apdovanojimas:
 geriausi vaizdo ir garso efektai (nominuotas)
 Hugo premija:
 geriausias dramatinis pristatymas (laimėjo)

Kategorija:1989 filmai
Kategorija:JAV filmai
Kategorija:Nuotykių filmai